text: Amerikansk målmand fanget i Vejle Boldklubs net
  23 juli 2016 kl. 13.43
  Vejle Boldklub er ved at have holdet klar til den nye sæson, efter klubben har skrevet under med en amerikansk målmand.
  Der er tale om den 22-årige amerikanske Michael Lansing, der kommer til Nørreskoven fra Bucknell University i USA.
  - Det er en fin signing. Vi har et godt indtryk af ham. Han har tidligere været til træning i Vejle Boldklub, og vi har også studeret ham til andre kampe, siger Steen Thychosen, sportschef i Vejle Boldklub, til TV SYD.
  Der er tale om en 1-årig kontrakt, og forventningerne til den nye målmand er høje.
  - Han har en god og atletisk bygning. Han er knap 1.90 centimeter høj, gode hænder, og så tænker han offensivt med hurtige udkast og spark, siger Steen Thychosen.
  Tidligere på måneden lavede klubben en aftale med målmanden Pavol Bajza,  og i går blev Jakob Henriksen fra egne rækker også præsenteret som målmand i klubben. Så nu er målmandsteamet komplet.
  - Der kommer stor konkurrence om målmandsposten, og det er sådan, vi gerne vil have det. Så yder målmændene hele tiden deres bedste, og kæmper om at stå i målet, siger Steen Thychosen, sportschef i Vejle Boldklub, til TV SYD.
  